
PëR PËRCAKTIMIN E PAJISJEVE të VEçANTA, të NGJYRAVE DHE SHENJAVE për MJETET E POLICISë së SHTETIT 

Në mbështetje të nenit 100 të Kushtetutës dhe të pikës 2 të nenit 5 të ligjit nr.9749, datë 4.6.2007 “Për Policinë e Shtetit”, me propozimin e Ministrit të Brendshëm, Këshilli i Ministrave 

VENDOSI: 

1. Policia e Shtetit përdor mjetet e saj lëvizëse, të uniformuara dhe të pauniformuara, të ndara në: 
a) mjete tokësore; 
b) mjete ujore; 
c) mjete ajrore. 
2. Mjetet e uniformuara, në përdorim të strukturave dhe punonjësve të Policisë së Shtetit kanë: 
a) ngjyrë blu të errët; 
b) targën me fjalët “POLICIA” dhe numrin, në përputhje me kërkesat e Kodit Rrugor të Republikës së Shqipërisë; 
c) logon e Policisë së Shtetit, të vendosur në çdo anë të dukshme të mjetit, dhe numrin e telefonit; 
ç) pajisjet sinjalizuese, ndriçuese e zanore (sirena). 
Ngjyra, targat dhe logoja në mjetet e uniformuara të Policisë së Shtetit janë të njëjta. 
3. Mjetet e pauniformuara, në përdorim të strukturave dhe punonjësve të Policisë së Shtetit, kanë logon dhe targën “POLICIA”, të lëvizshme. 
4. Të gjitha mjetet e Policisë së Shtetit kanë pajisje të veçanta, të domosdoshme për sigurimin e jetës dhe realizimin e detyrës. 
5. Drejtori i Përgjithshëm i Policisë së Shtetit miraton: 
a) strukturat e Policisë së Shtetit, që do të përdorin mjete, të uniformuara dhe të pauniformuara në funksion të detyrës; 
b) llojet, sasinë dhe afatin e përdorimit të pajisjeve, që do të kenë mjetet e Policisë së Shtetit, sipas funksionit që ato do të përdoren; 
c) rregulloren e përdorimit të mjeteve dhe të pajisjeve, për struktura të veçanta të Policisë së Shtetit. 
6. Çdo akt nënligjor, që bie në kundërshtim me këtë vendim, shfuqizohet. 
7. Ngarkohet Ministria e Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

